b"\n_START_ARTICLE_\nDieninis\n_START_SECTION_\nSSRS\n_START_PARAGRAPH_\nRaudonojoje armijoje dienini\xc5\xb3 nebuvo, nes patarnautoj\xc5\xb3 buvimas buvo suvoktas kaip nesuderinamas su revoliucine morale._NEWLINE_V\xc4\x97liau buvo suvokta, kad auk\xc5\xa1to rango karininkams pagalbininkai reikalingi. Did\xc5\xbeiojo T\xc4\x97vyn\xc4\x97s karo metais dienini\xc5\xb3 funkcijas atlikin\xc4\x97jo karininkams priskirti kareiviai ar ser\xc5\xbeantai, kurie buvo vadinami rus. \xd0\xbe\xd1\x80\xd0\xb4\xd0\xb8\xd0\xbd\xd0\xb0\xd1\x80\xd1\x86\xd1\x8b. Jie da\xc5\xbenai b\xc5\xabdavo ir karininko automobilio vairuotojai.\n_START_SECTION_\nPranc\xc5\xabzija\n_START_PARAGRAPH_\nPranc\xc5\xabzijos ginkluotosiose paj\xc4\x97gose dieniniai buvo vadinami ordonnance. \xc5\xa0ios pareigos panaikintos po Antrojo pasaulinio karo.\n_START_SECTION_\nVokietija\n_START_PARAGRAPH_\nVokietijos kariuomen\xc4\x97je dieniniai buvo vadinami Ordonnanz ('pasiuntinys, ordonansas', i\xc5\xa1 pranc. ordonnance). Kasdien\xc4\x97je kalboje\xc2\xa0\xe2\x80\x93 vok. Putzer 'valytojas' ar vok. Bursche 'kamerdineris, tarnas'._NEWLINE_Vokietijoje visi generolai ir karininkai tur\xc4\x97jo teis\xc4\x99 tur\xc4\x97ti vien\xc4\x85 \xc5\xbemog\xc5\xb3 kaip oficial\xc5\xb3 tarn\xc4\x85. \xc5\xa0ie dieniniai (vok. Offiziersburschen) prival\xc4\x97davo dalyvauti kai kuriuose apmokymuose, nuo kuri\xc5\xb3 atleisdavo tik dieninius karinink\xc5\xb3, kurie tur\xc4\x97davo \xc5\xbeirgus.\n_START_SECTION_\nAustrija\n_START_PARAGRAPH_\nAustrijos kariuomen\xc4\x97je kiekvienas karininkas tur\xc4\x97jo teis\xc4\x99 tur\xc4\x97ti 1 dienin\xc4\xaf (vok. Offiziersdiener)._NEWLINE_Vienas \xc5\xbeinom\xc5\xb3 Austrijos dienini\xc5\xb3 yra \xc4\x8dek\xc5\xb3 ra\xc5\xa1ytojo J. Ha\xc5\xa1eko satyrinio antikarinio romano \xe2\x80\x9e\xc5\xa0auniojo kareivio \xc5\xa0veiko nuotykiai\xe2\x80\x9c persona\xc5\xbeas kareivis \xc5\xa0veikas.\n_START_SECTION_\nIndija\n_START_PARAGRAPH_\nIndijos kariuomen\xc4\x97je buvo naudotas brit\xc5\xb3 terminas angl. orderly. V\xc4\x97liau \xc5\xa1\xc4\xaf termin\xc4\x85 pakeit\xc4\x97 hindi sahayak 'pad\xc4\x97j\xc4\x97jas, pagalbininkas'. Buvo si\xc5\xablym\xc5\xb3 tokias pareigas panaikinti, kaip kad tai buvo padaryta Indijos laivyne bei Indijos oro paj\xc4\x97gose.\n_START_SECTION_\nItalija\n_START_PARAGRAPH_\nItalijos kariuomen\xc4\x97je dieninius vadino it. attendente, i\xc5\xa1 it. attendere 'r\xc5\xabpintis, pri\xc5\xbei\xc5\xabr\xc4\x97ti, aptarnauti'. Dieniniai panaikinti 1971\xc2\xa0m.\n_START_SECTION_\nD. Britanija\n_START_PARAGRAPH_\nD. Britanijos kariuomen\xc4\x97je Pirmojo pasaulinio karo metais dieninius vadino angl. Soldier-Servant 'kareivis tarnas'. Kiekvienas karininkas tur\xc4\x97davo tarn\xc4\x85, kur\xc4\xaf i\xc5\xa1sirinkdavo i\xc5\xa1 savo kareivi\xc5\xb3._NEWLINE_Tarpukario metais imtas naudoti terminas angl. batman. Antrojo pasaulinio karo metais tik armijos ir oro paj\xc4\x97g\xc5\xb3 vyresnieji karininkai oficialiai tur\xc4\x97davo savo asmeninius dieninius. Jaunesnieji karininkai paprastai keliese dalindavosi vien\xc4\x85 dienin\xc4\xaf._NEWLINE_Dieninio pareigos paprastai b\xc5\xabdavo laikomos pageidaujamomis. Dieniniai b\xc5\xabdavo atleisti nuo labiausiai varginan\xc4\x8di\xc5\xb3 kareivi\xc5\xa1k\xc5\xb3 pareig\xc5\xb3. Jie da\xc5\xbenai gaudavo geresn\xc4\xaf davin\xc4\xaf, susilaukdavo kit\xc5\xb3 privilegij\xc5\xb3 i\xc5\xa1 savo karinink\xc5\xb3. Vyresni\xc5\xb3j\xc5\xb3 karinink\xc5\xb3 dieniniai paprastai greitai tapdavo lanskapralais, daugelis v\xc4\x97liau tapdavo kapralais ir net ser\xc5\xbeantais._NEWLINE_\xc5\xa0i pareigyb\xc4\x97 po karo buvo prakti\xc5\xa1kai panaikinta. Dvaro divizijos (angl. Household Division) karininkai vis dar turi dieninius (angl. orderlies), kas turi pabr\xc4\x97\xc5\xbeti auk\xc5\xa1t\xc4\x85 j\xc5\xb3 pad\xc4\x97t\xc4\xaf._NEWLINE_D. Britanijos kariniame laivyne dienini\xc5\xb3 funkcijas paprastai atlieka stiuardai. Laive tik laivo kapitonas ir admirolas gali tur\xc4\x97ti asmeninius stiuardus. Kitus karininkus aptarnauja bendra stiuard\xc5\xb3 grup\xc4\x97. Daugelis laiv\xc5\xb3 turi bent du stiuardus, o dideli laivai j\xc5\xb3 gali tur\xc4\x97ti gerokai daugiau._NEWLINE_D. Britanijos kolonijin\xc4\x97je kariuomen\xc4\x97je, ypa\xc4\x8d Brit\xc5\xb3 Indijos armijoje, dieninius paprastai vadindavo angl. orderly, o ne angl. batman. Orderly da\xc5\xbenai b\xc5\xabdavo ne kareivis, o civilis asmuo._NEWLINE_John Ronald Reuel Tolkien, apra\xc5\xa1ydamas veik\xc4\x97j\xc5\xb3 Samwise Gamgee ir Frodo Baggins santykius, pasir\xc4\x97m\xc4\x97 santykiais tarp dienininko ir jo karininko, steb\xc4\x97tais karo tarnybos Pirmojo pasaulinio karo fronte."